정조 18년
甲寅四月初五日辰時上御誠正閣藥房入診大臣備局堂上引見入侍時提調鄭昌順副提調鄭大容左副承旨徐美修假注書宋冕載曺錫中事變假注書尹濟弘記注官安經心記事官吳泰曾待敎李存秀左議政金履素行司直鄭民始李文源判敦寧金持默戶曹判書沈頤之行副司直徐有防吏曹判書金思穆禮曹判書閔鍾顯刑曹判書李得臣行副司直李敬懋徐有大李漢豐行大司憲趙宗鉉行大司諫宋鍈執義崔重圭掌令吳泰賢洪克浩持平鄭晩錫申光岳副校理沈奎魯正言李肇源副修撰朴崙壽醫官金孝檢金光國周命新李敬培朴春源吳仁豐卞以次進伏訖履素曰淸廟親享侵曉回鑾聖體若何上曰別無所損矣履素曰王大妃殿氣候若何上曰一樣矣履素曰惠慶宮氣候若何上曰一樣矣昌順曰惠慶宮湯劑當爲封入而羅蔘已盡以江蔘封進之意前已筵稟而前提調有三斤擇置之蔘以此封進何如上曰唯上曰雨意頗緊誠甚萬幸民始曰昨今釀雨已久今又霢霂似有沛然之望矣上曰聞兩湖則頗優云此甚可幸而大享之日日氣甚好晝旣無風夜又淸朗尙切欣喜矣上曰松都御史入來乎美修曰俄聞初欲待曉入闕有何事故肅單還爲推去云矣上曰旣有待開門入來之命則何敢不來待乎使之趁次對卽速入來履素曰松都回祿及湖南漕船事甚可驚心矣上曰不可但以驚心言六百戶燒燼旣甚夥然近萬石臭載尤不成說如有反風之化豈有是也大抵今番臭載都是法聖僉使之咎一水場出來三島豈非不愼之甚乎先朝丁亥年有湖南船卄餘隻致敗之擧至遣繡衣而今番則稍異於伊時矣聞水路自通津至京江甚於瞿塘向敎畿伯使之嚴飭列邑善爲護送亦自廟堂更爲申飭俾爲動心且戶惠堂皆是有司今年則各別着念好矣履素曰臣之日昨事萬萬惶悚昨日承批之後固當更進引罪之章而此亦惶恐不敢爲矣上曰卿於僚相參班時亦爲參班則昨忽不爲何也履素曰動駕時若有行禮節次則臣無以跨馬隨參故每每先詣矣昨日先詣亦出於行禮班趁參之計矣上曰領相旣先詣則卿何不參動駕班乎親享動駕事體何等自別則參贊洪秀輔之爲班首其可成說乎履素曰此則愚迷之致全未覺得矣俄於閤外以未及商量於領相之先詣無限悔歎矣聖敎及此尤不勝萬萬悚恧矣上曰近來紀綱掃如矣禮云禮云玉帛云乎者政指此等處矣詩云抑抑威儀維德之隅是隅字儘好官儀亦紀綱之隅也每以此等事申申不置者非不知煩屑而此亦不爲則今日紀綱亦不知至於何境矣卿事且置之朴判府事事豈不慨然乎享班則何等淸肅而欲爲入參班列則非齋戒之事而不爲入來謂之祗迎於家內家內祗迎亦果何法此大臣率直固有善處而此事則寧不慨然乎履素曰伊日卽其成服之日故不參班云矣上曰家內祗迎之說誠不勝其慨然矣先朝洪奉朝賀不時庭請每多黽勉爲之之時而曾見崇賢門外庭請時百官震懾蓋大官百僚之首故也大臣則古今無異故欲謹守成憲有此云云矣履素曰臣等安敢望古大臣不善奉職自上每勤飭敎甚惶悚矣臣於班列之間擧措顚倒未暇及他人至於陳力之處亦不能如意臣罪大矣上曰次對爲之今日副提調何不入來乎民始曰以眼病不能入來云矣上曰三更二點呼享官入就位豈有如此執禮乎上曰御史趁次對催促入來履素曰卽見咸鏡監司金華鎭所報則枚擧德源府使李雲祜會寧府使李健秀牒呈以爲兩邑以孔道殘邑穀簿自來不敷各樣公下支用無路不可不及今變通而德源則旣無自該邑換移之穀而永興穀簿稍裕折米限五百石移劃會寧則該邑所在私賑穀及營賑穀中限一千石移錄於元會付其代則他各邑元會付各衙門準折米換錄事甚便宜爲辭矣兩邑穀簿不敷各樣公用不得會減則不可不趁卽區劃移劃與換穀等事依道臣所請使之從便擧行後衙門穀名修成冊報備局之意分付何如上曰依爲之出擧條履素曰卽見忠淸監司李亨元所報則以爲忠州德周寺偶然失火九十餘間及佛像什物戶曹納白綿紙浮出次一千二百七十兩所貿皮楮一時沒燒三十名緇髠之諸般應役宜有永減而至若被燒之楮出自貢人之物則不可不變通且義僧番錢則防番穀耗條猶有數百石剩餘而該州義僧七名當納番錢六十三兩取彼剩餘穀補此防番錢則實合兩便之政姑限該寺復舊問依此施行爲辭矣近百間寺刹一時燒盡許多僧徒之先巢樓屑誠甚矜惻其在軫恤之道宜有蠲役之擧義僧番錢防番穀旣有剩餘則該刹復舊間就此給代事甚便宜此則許令依所報施行至於皮楮被燒事旣是貢人之私貿則此非煩請變通之事置之何如上曰依爲之聞是道內大刹嚴飭該邑亦令道伯合力期於改葺楮價亦不可空徵此亦問於道伯論理報來後從長決給俾無白微之弊可也出擧條履素曰今番節使齎來禮部咨中有有賜物及使臣宴賞兩事以前頭使行奉表稱謝之意依例撰出回咨定禁軍騎撥下送于灣府使之傳給鳳城以爲轉致北京之地何如上曰依爲之出擧條民始曰閣務及錢穀甲兵之任一身兼帶雖古之通才不可堪承況如臣譾劣乎且況兵判與臣爲叔姪而竝叨將任乎上曰摠使非將兵雖曰叔姪亦爲遠寸矣昌順曰臣之復爲此職臣固感祝恩造而叔姪竝叨將任實非格例矣上曰訓將及檢校直提學卽是六寸而亦有竝據將任之例矣昌順曰臣與摠使亦爲九寸矣摠使非輕遞之任今本兵雖是重任而近爲輪回之職且以臣筋力萬無堪任之望故方謀以文字陳達今摠使先奏矣上曰過矣無體諒之道矣民始曰卽見長湍府使徐有和所報則以爲本府爲防營時有別驍士馬兵名色矣自罷防營之後罷別驍士而只有馬兵故人皆厭避非但無以充伍所謂戎裝戰馬全不成樣有名無實若改號以別驍士則多有願入者云別驍士與馬兵名色雖異同是騎兵在軍製別無防礙而人皆願入易於塡充則如是變通似好故敢此仰達矣上曰依爲之出擧條文源曰太廟內樹木茂密太過自兵曹雇軍剪除故臣親自看檢則一時盡除水草使叢生者不善長養自今年使本署郞廳受雇價於兵曹隨時親審培之除之緩緩詳審爲好故俄已相議於兵判矣上曰從長爲之可也頤之鍾顯進前上曰雲觀兼敎授事乎此非時急從後更奏可也大抵禁漏官終夜勤苦甚可矜命課亦有擇日之勞而三曆官曆法出後無甚所事欲以三曆官中兼敎授一窠移給命課可也鍾顯曰謹當商議以稟矣上曰戶判及檢校提學則殆無暇隙禮判須讀風雨賦敎課命課學可也頤之等曰購冊人賞典何以爲之乎上曰竝施加資之典可也出擧條上曰舊摠府修改何以爲之乎頤之曰當於十一日爲之而仁政殿庭磚石不平處亦將同日爲之矣上曰略略爲之好矣頤之曰祭文紙事昨承下敎矣以何紙爲之乎上曰以常品擣練紙爲之可也上敎濟弘曰臺諫之不稟徑入何也注書何爲率入乎濟弘曰前例然矣上曰爾何敢妄言上曰當該注書拿處出榻敎上曰太廟大享時使兩守僕奉出六十功臣位版凡在出入之際不謹可知今若造木板一板或盛奉十五版或十版分數次奉出則似好矣先朝每以位版敬奉事有嚴飭且左相之先世亦有功臣矣每當奉出不謹之際爲子孫者豈不悶然乎卿等諸意何如履素曰二守僕之奉出許多位版可知其不謹誠如聖敎矣若以木板奉出則誠好矣臣實仰敬禮之聖意矣文源曰以杻籠塗紙盛出則似好矣上曰杻籠盛出決非敬謹之意以木板盛出甚好從輕便爲之可也文源曰每當親享時守僕之不足者每以太廟守僕擧行廟享時亦依此例景慕宮守僕入番二人外皆令來待擧行似好矣上曰非但景慕宮南殿守僕亦無不可昨日問之則足可擧行云故姑置之矣文源曰徹床時守僕尤不足矣上曰問於廟司從長爲之可也文源曰太廟外墻頹傷處十一日當修改矣北門近處最多傷頹處且有瓦落處十一日同爲修改而正殿西邊則潦水霽後與戶判修改而東南邊多有傷處今年潦水恐致愈傷使郞廳預爲修補似好矣上曰然矣思穆曰因慶尙道山淸沈師大上言其父渡舟班族與否査實狀聞事有所行會矣卽見慶尙監司趙鎭宅狀啓以令該曹稟處爲辭而渡舟入於今番推恩中已經同知已爲追榮稟處一款今無可論而已至四朔今始登聞老人之事若是稽忽當該道臣推考何如上曰依爲之回啓各有定限過限之處政院例有察啓今番則不爲當該承旨亦爲從重推考可也出擧條上敎民始曰抄啓節目往復政府從近修正抄啓亦於數日內爲之可也上曰開城府慰諭御史徐有聞入侍出榻敎美修讀狀啓訖上曰回祿被燒者幾何有聞曰二萬戶中失火者爲六百戶矣上曰六百戶長廣幾何有聞曰皆是小戶故長廣不甚大段矣上曰瓦家被燒者幾間有聞曰間數不可詳知矣上曰步數幾何有聞曰四面爲百餘步矣上曰民方失所彷徨乎有聞曰松京异於他處民各有業不甚苟艱故雖當被災不至失所朝令之下從便奠接幾皆安堵矣上曰癸酉失火者亦爲六百餘戶與今番同乎有聞曰比癸酉少數十戶而伊日外村又燒數十戶厥數相符矣上曰甚可异也七人致燒者甚可矜惻有聞曰不勝煙氣而非被燒矣且七名之數亦與癸酉同矣上曰甚可怪也近來松都種種失火何也有聞曰居民以爲有火山來照故自古多火患近來則無日不火臣之在時三次失火民皆視以尋常矣上曰各穀移轉乎二百石米則乃是原恤典矣有聞曰留守之意以爲皮穀加分恐如向來喬桐穀之不能捧納矣上曰非喬桐指江華移轉事乎上曰千石爲何樣穀乎民始曰米二百石租三石年五百石矣有聞曰米則恐疊受欲還納矣上曰癸酉亦豈無原恤典乎此是經國大典所載而近來名存實無故人皆不知乎留守還納之言甚不綜覈矣留守旣不欲加分民情亦然乎有聞曰被燒之餘民情豈不願食乎自廟堂區劃者留守豈敢不給乎上曰廟堂亦不可不給矣上曰穀物事別無回啓者而帶率軍官李石求現身乎有聞曰以軍官李石求事在途馳啓而伏承批旨極爲嚴截至有嚴飭該曹俾無未及於復命前之敎故臣奉承傳敎連爲催促使之來現則石求謂以身病終不來現口傳啓下事體固已不輕而特敎申飭之下一向言病者駭妄無嚴莫此爲甚臣發遣令旗使之拿致則謂以出他亦不來待昨日之無病是則今日之出他非也今日之出他是則昨日之言病非也巧避之習尤極駭然此而置之體統二字更無餘地其罪狀不可不別般嚴處故敢此仰稟矣上曰大臣之意何如履素曰奉命事體至爲嚴重幕裨啓請體貌尤別一經啓下將幕之分已定則當初稱病不現已極駭然而又於御史登聞處分嚴截之後亦以出他之說敢爲規避之計者尤涉駭妄臣意則施棍懲礪以警年少武弁傲慢之習似好矣上曰將臣中亦陳所見可也昌順曰聞李石求昨到畿營御史使之來現則終不入謁仍爲還去云石求唱第之初臣適逢見於禁中則年貌尙幼而驕妄如此此等有地處之武弁不可不抑其氣而用之雖令嚴勘御史亦已復命使之來現於御史之後勘罪似好矣民始曰武弁之不赴自辟從前或有之而飭敎旣下之後不爲往現極其駭妄此則不但以不赴御史自辟言令攸司重勘似宜矣文源曰御史於奉命人中事體尤爲自別矣帶率軍官啓請之後所當卽地投刺而前宣傳官李石求終不現身百計規避武將家子孫此等之習若不嚴懲後弊難防臣意則決棍猶爲歇後定配恐合事宜矣上曰旣往營底詐病可知尋常啓請猶不敢若此況因繡啓嚴飭之後乎守使意見甚好卽其松都地方定配當刻內逐送可也出擧條昌順曰定配不足懲礪使御史拿致決棍好矣上曰守使之意何如文源曰令兵曹備威嚴飭現身好矣敬懋曰決棍則非復命御史所可爲矣上雖奉命非軍務則不可決棍矣然武將之言殆近分疏矣命書榻敎曰御將李敬懋從重推考昌順曰如有軍務則雖兵使猶拿入守令況奉命御史之於裨將乎不可以名武而有所或恕矣上曰廟堂之言旣如此紀綱所在不可不現身兵判出去使之現身後草記發配可也宗鉉鍈重圭泰賢克浩晩錫光岳奎魯肇源崙壽等曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分乃至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞屬者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年磐石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則此非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖學高明見理深精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之世而此亦猶屬餘事妖凶如鄭妻慘毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所請救貧議婚等說又是妖賊之一大罪案其糾結凶徒煽動亂民之狀昭不可言而其中罔測之凶言亦有脈絡之相關者此而置之則又不知幾箇凶賊接跡而起藉爲淵藪宗社之憂容有其極蓋其妖肚逆腸愈往愈甚初旣爲凶逆之巨魁而王法不行又爲煽亂之窩窟而近畿尙置思之及此每不覺凜然今於千萬夢想之外擅離黜置之所恣到近京之地人心驚懼莫不戰掉嗚呼臣等之與此賊尙戴一天致有此窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍本則其可曰國有臣子乎其不可一刻容貸也決矣請黜置罪人鄭致達妻亟令王府夬正典刑上曰不允出擧條宗鉉等曰噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足洩輿憤而拿囚閱月一未訊問曾不加一杖損一毛使之徑斃於獄中古今天下寧有是耶追律雖有禁條而此賊則前後不道之言皆出渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後半行刀割擧國臣民腐心之痛切齒之讎尤有倍於前日請物故罪人德相亟施孥籍之典上曰不允出擧條宗鉉等曰噫嘻痛矣尙喆之罪可勝誅哉本以庸瑣之品濫據勻軸之任眷遇何如恩造何如而賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然且猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積一行刀割姻附賊復陰助聲勢不軌之跡已綻懷二之謀難掩賊復之輸款卽尙喆之決案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典上曰不允出擧條宗鉉重圭泰賢克浩晩錫光岳肇源等曰噫嘻痛矣以能賊萬古所無之逆魁不卽正刑徑先致斃輿情莫不憤惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕流沮遏代聽之逆皆其部曲則亂本凶徒甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極樂自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理李觀源以啓能之壻兼有師生之義啓能凶慘不道之謀決無不知之理而以蒙騃爲敎遽然酌處有乖獄體請遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞠得情上曰不允出擧條宗鉉等曰噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之計不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞠而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞠庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用刮雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酌一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞠得情夬正典刑上曰不允出擧條宗鉉等曰噫以國榮亘萬古所無之窮凶劇逆而得保首領臥斃牖下朝廷之刑政紊矣神人之憤菀深矣古今天下寧有是耶噫彼榮賊貪天爲己之怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官皆出門下及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典上曰不允出擧條宗鉉等曰噫嘻痛矣明謙之凶謀逆節實是亘萬古所無之賊也身爲閫帥五六字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰八九字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討夬行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖七八字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政謂此賊準備語則其在鋤逆種杜後患之道殄之滅之不容少忽而令此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孼之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忌技爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一疑卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念呴嚅之恩益肆跳踉擬帥市恩之謀旣極陰祕荷枚偸鈴之態不忍正視其所負犯不一而足而乃於不敢言之地敢懷不敢萌之心潛搆啓草欲售欺天之計此已窮凶絶悖而於渠猶屬薄物細故潛藉逆復之姻婭七八字刀割與同二字刀割之說旣已遲晩二字刀割他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迃路初則領付本鄕末乃移配近島殆若量移者然義理自此晦塞亂逆無所懲畏思之及此寧不大可憂而大可懼哉請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法遲晩罪人宇鎭捧根脚夬正王法上曰不允出擧條宗鉉等曰柳星漢疏語之窮凶情節之陰慝諸臣箚啓亦已槪論今以其疏中逆心之呈露凶言之悖慢者言之最是上款講學之說而特以聖懷之不忍提到諸臣之不敢語及近日疏啓每多隱映爲辭糢糊爲說此固出於體聖上茹痛之懷有不忍言而以其不忍而終於不言則將何以明凶徒詬天之逆節解中外然疑之群情乎臣等請和淚泚筆冒死陳之昔在戊寅復講之擧實爲群凶浸潤之階當聖壽倦勤之餘請十年已停之講者此魯禧諸賊綢繆之凶計自是以後托講義而引喩者罔非媒孽之凶言結奧援而交煽者皆是譖媾之凶謀究厥禍機是爲關捩此固聖明所以不忍聞不忍言者也今日廷臣苟有秉彝孰不痛凶賊之設計悲殿下之茹哀語到講筵輒增聖慕雖以告朔之義時有開講之命悽惋之玉音不禁於由中掩抑之玉色難制於見外登筵諸臣亦皆仰覩者今此星漢一筆句斷謂之以微意單辭顯斥歸之於因噎終身孺慕之聖孝國人所悲而星漢則少無慼意廢讀蓼莪之常情門人猶然而星漢則反肆懟筆蓋緣造言誣逼自是衣鉢相傳逮至當宁潛德之初幾年此輩煽誣之說何所不至哉一脈種子尙不知戢窩窟根柢旣久且蘊必欲力抗君父謀危宗社根柢未鋤枝葉更繁始售於戊己之間終成慘變更熾於乙丙之際自就芟夷及至近年夏恭顯投凶書於內瑮福暗呈凶書於外蚓結虬蟠種下生種式至今日又有星漢渠輩亦一臣子何乃悖逆至此又若下款兩條之說自前文武率榜動駕之日新恩之前導每許倡夫之後隨非今斯今古例卽然其所爲說不足多辨下款女樂之云向日燈夕各營將臣果有游衍張樂於壯營馬園之事而壯營處所旣在闕門之外馬園基址又是營後之地距闕旣遠在營又僻則渠亦有耳必聞有目必見旣無近似之事寧有流傳之言而强稱禁苑之游做出女樂之說抑勤矯誣誑惑疑眩是誠何心其亦叵測究其旨意所在架虛鑿空指無謂有一言一事唯以厚誣聖德爲計惟我聖明之恒抱至痛無樂千乘在法應行之朝賀尙多權停之特敎則聖意所在孰不仰揣而敢爲是言譸張傳播紹述乙丙諸賊舊套餘論何其無倫不道之甚一至此極今臣等所論只就其疏中所言而言耳又聞星漢自有玆事不小追訟全無悚蹙之意惟肆忿毒之氣居家對客詬罵天日指斥乘輿凶言悖說罔有紀極聽者俱存焉敢誣也雖以渠之私書見之其辭意之絶悖無嚴節節彰露則此在渠已是承款之斷案而日前臺啓添入措語俱出傳說之眞的而酌約說去鶻突爲言猶未免墨抹還下誠爲無前之擧聽聞所及莫不駭惑固知聖意在於包荒認賊爲子反累聖德臣等竊爲之慨然繼以憂憤公疏則專事誣悖私室則敢逞凶毒言言逆腸事事凶肚昔之汝立今之夏賊俱萃一身萬剮猶輕而又況九宗之佯狂實爲此賊之眞贓人或癲狂則終身廢棄而噫彼九宗抑何心腸不顧終身之棄佯作癲狂之狀從前佯狂之類除非負罪於罔赦圖生於必死欲掩一世之耳目欲延一時之性命則豈有出此計者乎其甘心死黨極意規避之跡綻露無餘則星九兩賊可謂一而二二而一也綢繆之情節不問可知譸張之根柢尙今未覈如此而尙何望亂賊之知懼黨與之鋤治也哉雖以重臣筵奏儒臣所懷見之渠若有一分畏戢之心敢於徵討方嚴之時猶稱前銜恣行鄕里凶肚逆腸之無所不至昭不可掩今若置而不問方來之慮尤不可勝言請柳星漢設鞫嚴問期於得情夬正邦刑上曰不允出擧條宗鉉等曰噫嘻痛矣亂臣賊子從古何恨而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參訂明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少伸神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之劇逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典上曰不允出擧條宗鉉重圭泰賢克浩晩錫光岳等曰噫嘻痛矣柳師文之罪可勝誅哉渠以極逆之父惟當畏死縮首恭俟當律之不暇而乃敢偃息城闉延攬人客不小畏縮益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫是之疏論致有法曹之捉囚則此其星漢父子凶肚相傳逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天網太恢遽下疏放之敎國法之墮壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情夬正王法上曰不允出擧條肇源曰罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀古今島爲奴罪人克泰更令王府嚴鞫得情夬正王法上曰不允出擧條肇源曰逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典上曰不允出擧條肇源曰星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之墮壞已無可言輿情之轉激去而益甚請亟寢秋曹罪人柳師文放釋之命仍令王府設鞫嚴問夬正典刑上曰不允出擧條宗鉉重圭泰賢克浩晩錫光岳奎魯肇源崙壽所懷荐棘罪人金鍾秀罪惡彰著斷案已具而至今假息於覆載之間者尙可曰國有三尺乎當加之律時急而傳旨未頒王章尙稽懲討之典莫嚴而合辭久闕輿憤愈切前後責敎之下臣等固不敢復事煩瀆而當發之論不容少緩應行之律在所亟擧忠憤所激按住不得相率登筵冒死申籲伏願亟降傳旨使王府趁卽擧行使三司得以繼發夬施當律以伸王法焉上曰不待卿等之言今日則齋日已過欲爲措辭決處矣出擧條肇源起伏欲避嫌上曰得請之後豈有避嫌之例乎寧有如此臺諫正言擧措尙多劻攘故言于渠父使之善誨想聞知矣俄者避嫌亦客氣中出來收斂此等客氣可也上命美修書傳敎曰明其罪暴其心六字卽抵辟與不抵辟之究竟法也近來聲討之說非不多也爲說復爲殆涉徒仰客口如是而謂之明其罪可乎至於暴心一款設有可暴之端除非其家之人孰知腔裏本情而鳴冤乎然則未明其罪不暴其心者將何以輕先置法乎雖於下賤至微之類猶捧拷音然後考法定罪彼雖無狀曾忝大官之列者乎爲彼之計猶有致之司敗考覈情實而身犯惡逆外勿鞫載於法典旣不得執跡而用律則雖謂之止此足矣可也此傳旨姑爲置之更待處分美修書訖奏曰金鍾秀之罪犯至重斷案已備決不可容恕者而臣雖不敢不承書讀奏亦不敢承命頒布矣上曰此非如是之事頒布之後亦豈無可爲之道而反欲爭執乎斯速頒布上曰明其罪暴其心六字爲此人究竟法欲明其罪則旣不能明其罪使暴其心則亦無以暴其心如是而何以有究竟之道乎我國體有宋之政雖定寬厚之典若有不可容貸者則亦不可容貸矣若未能明罪或暴心則雖常漢賤類不捧侤音則不可抵罪況渠雖無狀曾忝大官乎宗鉉重圭泰賢克浩晩錫光岳奎魯肇源崙壽又所懷臣等俄陳所懷特蒙兪音當發之啓將欲連陳卽伏承繼下傳敎相顧愕眙不勝憂慨敢此冒陳焉今以明其罪暴其心爲究竟之法而渠之心跡彰露於渠疏則今豈有更暴之心渠之罪惡臚列於合辭則亦豈有更明之罪乎其將心綻著積罪貫盈特一戴頭之鬼耳祗緣渠之曾忝大官次第加律之故當施之律尙未夬擧懲討之典由是不嚴王章之久稽輿憤之愈激當復如何哉雖承縷縷面諭臣等惟知嚴討而已執法而已伏願亟寢傳旨置之之命焉上曰此非如是之事不允出擧條宗鉉又所懷縷縷面諭之下若是煩瀆非不知萬萬惶恐而旣無一分更暴之事自有三尺當施之律聲討方嚴輿情莫洩至今泯默固是臣等之罪一向假息豈非刑政之失乎臣等所懷已悉陳無餘惟願亟命還寢焉上曰支煩甚矣卿則憲長之任遞差出擧條美修曰此傳敎一出閤門則更無還納之望臣雖被罪實不敢頒布矣上曰退而有言可也而近來飭敎之下不可如是斯速頒布重圭起伏將奏上曰爲言復爲崔重圭遞差出榻敎上曰昨見吳泰賢李翊模善讀祝矣玉堂有窠當點下矣仍敎曰未肅拜副修撰許遞前望單子入之出榻敎泰賢退去克浩進前將奏上曰誰也美修曰洪克浩也上曰擧措甚駭怪如此之人誰爲通淸而何年爲之乎美修曰甲辰年通淸云矣上曰克浩擧措從前多萬萬駭痛者欲一處分而未果矣如此臺諫濟州島配可也注書速出傳命可也又敎曰濟州則如何代以一律黑山島投畀注書速出傳命擧行可也肇源晩錫起伏將奏上曰人皆可以誅之而所謂臺諫無一言討罪至於李肇源如欲保家不可如此矣當此罪人究竟之際名以臺諫旣不一言討罪則亦何不暴其心乎有可言之端則言之無可言之端則不言而已一味漫漶可乎肇源等曰惟願還收俄下傳敎而亟降處分矣上曰無一言而何以處分云乎所謂當處分之罪何罪肇源等曰不可勝言矣上曰今番金鍾秀之罪何罪肇源等不能對上曰無罪乎肇源等曰合啓盡言之矣渠之凶疏已多不忍言之言而將心畢露矣上曰傳敎速爲出給美修曰臣冒罪不敢頒布矣上曰勿論如此如彼無一言請還收可乎臺諫決不當如此須加審愼可也肇源等曰三司合啓備言之矣上曰三司合啓措語陳奏可也非謂惜金鍾秀而如是也大抵臺體分明說去然後爲可旣欲請寢則明言其如此如此可也人皆有公論常時救之者謂律名之不當止此無所不可常時攻之者謂律名之當止於此亦無不可措辭各陳所見可也曾忝大官者謂島配輕則其罪可知而不出一言只請還收顧其職名誠可惜也肇源晩錫光岳所懷金鍾秀之負犯已悉於三司之啓而惟其忍言其不忍言之一款卽是斷案心跡難掩罪戾已極以其罪則今無更明之端以其心則又無可暴之事應行之律當發之啓不容少緩而遽下傳旨置之之命臣等相顧愕眙不勝憂慨其爭執之義與都憲實無異同伏願亟寢俄下傳敎焉上曰過矣勿煩就坐出擧條履素曰洪克浩擧措雖從前駭妄而當此聲討之時遽加之罪恐如何矣上曰然矣島配榻敎置之以削職改書可也肇源等欲避嫌發端上曰正言李肇源持平鄭晩錫從重推考出榻敎肇源將起伏奏上曰就坐如欲爭執退而爲之正言未熟臺體限金鍾秀決末不得遞矣肇源等欲更奏上曰持平鄭晩錫正言李肇源從重推考出榻敎履素曰臺臣下敎每有支煩之敎三司爭難豈無支煩之事乎雖以本事言之前後生活之德何如而終始罪重罰輕故不能懲礪至於今番負犯關係何如而畢竟以殿下好生之德每有如此則大有妨於世道國體矣三司諸臣不宜過加摧抑矣肇源晩錫又所懷臣等之如是煩陳萬萬悚惶而聲討之義旣嚴且重臺閣之體寧激毋渝臣等幸得方寸之地及今不爭更待何時以若負犯尙稽當律輿憤之抑鬱當復如何今日之事臣知其不得請則不得止矣雖伏承就坐之敎而決不敢退去矣更願亟寢俄下傳敎焉上曰爾等爭執之意非不知也近午酬應甚憊矣欺速退去可也出擧條上曰聲討之法有主見然後可以爲之而名以三司如是者誠可慨也今番則更善思之可止則止之不然而必欲爭執則從格例爲之可也履素曰律名各有次第而猝承今日之敎擧皆倉皇而處分止此不勝抑鬱矣上曰承旨就坐美修曰三司進前之時承旨何敢就坐乎崙壽奎魯起伏將奏上曰諸玉堂禁推斯速出去診筵備堂以次退出美修曰臣萬萬惶悚而如金鍾秀之極惡大罪雖嚴加處分以今日人心難保其如何而況如是容恕則恐有無窮之慮矣處分之如是容恕竊恐有欠於生道殺人之義伏願還收上命美修更爲進前書吏曹參判丁範祖疏批及公事判付訖仍命退承史以次退出